Document ID: 32009D0796

NEUVOSTON PÄÄTÖS 2009/796/YOS,
tehty 4 päivänä kesäkuuta 2009,
julkisuuden henkilöiden eurooppalaisen suojeluverkoston perustamisesta tehdyn päätöksen 2002/956/YOS muuttamisesta
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a ja c alakohdan sekä 34 artiklan 2 kohdan c alakohdan,
ottaa huomioon Alankomaiden kuningaskunnan aloitteen (1),
ottaa huomioon Euroopan parlamentin lausunnon (2),
sekä katsoo seuraavaa:
(1)
Virka-asemassa tai muussa kuin virka-asemassa oleviin julkisuuden henkilöiden kohdistuvien hyökkäysten ja iskujen mahdollisuus on olemassa.
(2)
Vierailun isäntänä toimiva jäsenvaltio vastaa julkisuuden henkilöiden suojelusta. Isäntänä toimivan jäsenvaltion toteuttamat suojelutoimenpiteet perustuvat yksinomaan kyseisessä jäsenvaltiossa voimassa olevaan lainsäädäntöön ja sovellettaviin kansainvälisiin sopimuksiin.
(3)
Julkisuuden henkilöiden eurooppalainen suojeluverkosto, joka perustettiin vuonna 2002, voisi kansallisten viranomaisten välisenä virallisena viestintä- ja kuulemiskanavana osaltaan edistää suojelun tarjoamista.
(4)
Sen vuoksi katsotaan tarkoituksenmukaiseksi muuttaa julkisuuden henkilöiden eurooppalaisen suojeluverkoston perustamisesta 28 päivänä marraskuuta 2002 tehtyä neuvoston päätöstä 2002/956/YOS (3) siten, että se koskisi myös muussa kuin virka-asemassa olevia henkilöitä, joiden katsotaan olevan vaarassa julkiseen keskusteluun osallistumisen tai vaikuttamisen vuoksi,
ON PÄÄTTÄNYT SEURAAVAA:
1 artikla
Muutetaan päätös 2002/956/YOS seuraavasti:
1)
Korvataan 2 artikla seuraavasti:
”2 artikla
Tässä päätöksessä ”julkisuuden henkilöllä” tarkoitetaan joko virka-asemassa tai muussa kuin virka-asemassa olevaa henkilöä, joka saa suojelua jäsenvaltion kansallisen lainsäädännön mukaan taikka kansainvälisen tai ylikansallisen järjestön tai instituution sääntöjen nojalla.”
2)
Lisätään 4 artiklaan kohta seuraavasti:
”f)
edistää yhteydenpitoa jäsenvaltioiden toimivaltaisten, suojelupalvelujen suorittamisesta vastaavien viranomaisten välillä joko yhteyspisteiden kautta tai suorin vastuussa olevien viranomaisten välisin yhteyksin sen mukaisesti kuin yhteyspisteet ovat ilmoittaneet, kun kyse on suojelutoimenpiteiden toteuttamisesta tapauksissa, joissa julkisuuden henkilöiden suojelu on varmistettava kahdessa tai useammassa jäsenvaltiossa.”
2 artikla
Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tehty Luxemburgissa 4 päivänä kesäkuuta 2009.

Labels: 11
5
10
12
15